At det er gået skævt i kvarterer som Mjølnerparken og Tingbjerg i København og Gellerupparken i Aarhus er velkendt.

Bandekriminalitet, udbredte sociale problemer og parallelsamfund er med til at præge områderne, som politiet i årevis har forsøgt at holde styr på.

Hvordan det kan ende, hvis der ikke kommer kontrol over situationen, viser de svenske erfaringer fra dybt belastede boligområder i især Malmø, Stockholm og Gøteborg. Landet har mindst 61 såkaldte udsatte områder - belastede ghettokvarterer. 23 af dem er særligt lovløse, viser en rapport om problemerne, som det svenske rigspoliti har udgivet.